8. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Ε 301 της 12 Ιαν. /1 Φεβρ. 1979 (ΦΕΚ Β΄ 92) Περί συμπληρώσεως διατάξεων των άρθρ. 12 και 13 του Νόμ. 820/1978. Κυρώθηκε και έχει ισχύ νόμου αφότου εκδόθηκε με το άρθρ. 24 Νόμ. 1041/1980, ΦΕΚ Α΄ 75 (κατωτ. αριθ. 12). Έχοντας υπόψη: Ότι τα άρθρ. 12 και 13 του Νόμ. 820/1978 «περί λήψεως μέτρων δια την περιστολήν της φοροδιαφυγής και άλλων τινών συναφών διατάξεων», χρήζουν συμπληρώσεως για την δικαιότερη εφαρμογή των τεκμηρίων που καθιερώνονται από τις διατάξεις των άρθρων αυτών, αποφασίζουμε: 1.Οι διατάξεις της περιπτ. Α΄ της παρ. 1 του άρθρ. 12 του Νόμ. 820/1978 που αφορούν τον υπολογισμό της ετήσιας τεκμαρτής δαπάνης των εταίρων φυσικών προσώπων των ομορρύθμων εταιρειών, βάσει των επιβατικών αυτοκινήτων ιδιωτικής χρήσεως των εταιρειών αυτών, εφαρμόζονται ανάλογα και για τον προσδιορισμό της ετήσιας τεκμαρτής δαπάνης των εταίρων φυσικών προσώπων των εταιρειών περιωρισμένης ευθύνης βάσει της ίδιας δαπάνης όλων των επιβατικών αυτοκινήτων ιδιωτικής χρήσεως που ανήκουν στην εταιρεία, στις περιπτώσεις που ο διαχειριστής της εταιρείας δεν είναι ταυτόχρονα και εταίρος αυτής, της ετήσιας τεκμαρτής δαπάνης μη δυναμένης και στην περίπτωση αυτή να υπερβεί για κάθε ένα εταίρο την τεκμαρτή δαπάνη που αντιστοιχεί στο μεγαλύτερο σε ιπποδύναμη επιβατικό αυτοκίνητο ιδιωτικής χρήσεως της εταιρείας. 2.Η προβλεπόμενη από την υποπερίπτ. γ΄ της περιπτ. Α΄ της παρ. 1 του άρθρ. 12 του Νόμ. 820/1978 μείωση της ετήσιας τεκμαρτής δαπάνης καθορίζεται σε 40% και εφαρμόζεται για όλα τα επιβατικά αυτοκίνητα ιδιωτικής χρήσεως που προέρχονται από τον Οργανισμό Διαχειρίσεως Δημοσίου Υλικού (Ο.Δ.Δ.Υ.). 3.Οι διατάξεις της περιπτ. ε΄ της παρ. 1 του άρθρ. 13 του ανωτέρω νόμ. 820/1978, εφαρμόζονται ανάλογα και για πρόσωπα, τα οποία εισήγαγαν μέχρι της ενάρξεως της ισχύος του Νόμ. 820/1978, επιβατικά αυτοκίνητα ιδιωτικής χρήσεως με μειωμένους δασμούς και φόρους βάσει ισχυουσών διατάξεων, εφόσον ο φορολογούμενος ή η σύζυγός του έχουν εισοδήματα μόνον από μισθωτές υπηρεσίες ή και από οικοδομές. Εξαιρετικά, στην περίπτωση που η χρονική περίοδος, κατά την οποία απαγορεύεται από το νόμο η μεταβίβαση του αυτοκινήτου, λήγει μετά την 31 Δεκ. 1979, το τεκμήριο προσδιορισμού της δαπάνης βάσει του αυτοκινήτου αυτού δεν εφαρμόζεται μέχρι της χρονολογίας λήξεως της απαγορεύσεως αυτής. 4.Δεν εφαρμόζονται για το οικονομικό έτος 1979 οι διατάξεις του άρθρ. 12 του Νόμ. 820/1978 για τον προσδιορισμό της ετήσιας τεκμαρτής δαπάνης βάσει του επιβατικού αυτοκινήτου ιδιωτικής χρήσεως: α)για το επιβατικό αυτοκίνητο ιδιωτικής χρήσεως των φυσικών προσώπων, τα οποία διαμένουν μόνιμα στο εξωτερικό, εκτός αν για τα πρόσωπα αυτά εφαρμόζονται οι διατάξεις της περιπτ. Δ΄ της παρ. 1 του άρθρ. 12 του Νόμ. 820/1978, β)για το επιβατικό αυτοκίνητο ιδιωτικής χρήσεως που περιήλθε σε φυσικά πρόσωπα από κληρονομία ή κληροδοσία, πριν από την έναρξη ισχύος του Νόμ. 820/1978, εκτός αν για τα πρόσωπα αυτά εφαρμόζονται οι διατάξεις των περιπτ. Γ΄ και Δ΄ της παρ. 1 του άρθρ. 12 του Νόμ. 820/1978 και γ)για το επιβατικό αυτοκίνητο ιδιωτικής χρήσεως, το οποίο μέχρι της ενάρξεως ισχύος του Νόμ. 820/1978 παραδόθηκε με συμβολαιογραφικό πληρεξούσιο σε επιχείρηση μεταπωλήσεως αυτοκινήτων για το χρονικό διάστημα από της παραδόσεως μέχρι 31 Δεκ. 1978 και εφόσον δε χρησμοποιήθηκε από το φορολογούμενο κατά την χρονική αυτή περίοδο. 5.Οι διατάξεις του άρθρ. 12 του Νόμ. 820/1978, που προβλέπουν τον προσδιορισμό της ετήσιας τεκμαρτής δαπάνης βάσει του ύψους των εξόδων συντηρήσεως και κυκλοφορίας των επιβατικών αυτοκινήτων ιδιωτικής χρήσεως δεν εφαρμόζονται στις περιπτώσεις που τα αυτοκίνητα ανήκουν σε Δημόσιες, Δημοτικές και Κοινοτικές επιχειρήσεις ή σε επιχειρήσεις στις οποίες συμμετέχουν κατά ποσοστό μεγαλύτερο του 50% το Δημόσιο και Νομικά Πρόσωπα Δημοσίου Δικαίου. Η απόφαση αυτή ισχύει, από του οικονομικού έτους 1979. 